**SELETUSKIRI**

**maaeluministri määruse „Maaeluministri 29. juuli 2015. a määruse nr 76 „Põllu- ja metsamajanduse taristu arendamise ja hoiu investeeringutoetus“ muutmine“ eelnõu juurde**

**1. Sissejuhatus**

Maaeluministri määrus „Maaeluministri 29. juuli 2015. a määruse nr 76 „Põllu- ja metsamajanduse taristu arendamise ja hoiu investeeringutoetus“ muutmine“ (edaspidi *eelnõu*) kehtestatakse Euroopa Liidu ühise põllumajanduspoliitika rakendamise seaduse § 67 lõike 2 alusel.

Eelnõuga pikendatakse maaeluministri 29. juuli 2015. a määruses nr 76 „Põllu- ja metsamajanduse taristu arendamise ja hoiu investeeringutoetus“ (edaspidi *määrus*) toetatavate tegevuste elluviimise tähtaegu. Määruse muutmine on vajalik „Eesti maaelu arengukava 2014–2020“ meetme 4 „Investeeringud materiaalsesse varasse“ tegevuse liigi 4.3 „Põllu- ja metsamajanduse taristu arendamine ja hoid“ (edaspidi *meede 4.3.2*) paremaks rakendamiseks.

Meetme 4.3.2 raames antava toetuse puhul pikendatakse toetatavate tegevuste elluviimise tähtaega neljandas taotlusvoorus 2018. aastal toetust saanud toetuse saajatel seniselt kahelt aastalt ja kaheksalt kuult kolme aasta ja kaheksa kuuni ehk veel ühe aasta võrra ning viiendas taotlusvoorus 2019. aastal toetust saanud toetuse saajatel seniselt kahelt aastalt kahe aasta ja kaheksa kuuni ehk kaheksa kuu võrra.

Eelnõuga võimaldatakse toetuse saajatel määruse alusel kavandatud tegevuste elluviimine lõpetada olukorras, kus tegevuse elluviimise tähtpäev (22.10.2021) on juba saabunud või lähiajal (27.01.–10.02.2022) saabumas, kuid kavandatud tegevused ei ole täielikult lõpetatud. Toetatavate tegevuste elluviimise tähtaegade pikendamine on tingitud peamiselt vajadusest luua toetuse saajatele soodsad võimalused toetatavate tegevuste elluviimiseks olukorras, kus kavandatud tegevuste elluviimine ettenähtud tähtaja jooksul on raskendatud seoses keerulise olukorraga ehitusturul. COVID-19 haigust põhjustava koroonaviiruse leviku tõkestamiseks kehtestatud piirangute tagajärjel tekkinud majanduslikud mõjud ehitusvaldkonnas on toonud kaasa näiteks tarneahelate katkestused, ootamatud hinnamuutused ning tööjõu kättesaadavuse probleemid, mis on paratamatult mõjutanud ka toetuse saajaid nende kavandatud tegevuste elluviimisel.

Tähtaja pikendamise eesmärk on võimaldada toetuse saajatel kavandatud tegevused ellu viia ja seeläbi saavutada toetuse eesmärgid ning tagada sellega toetusraha parem ja täielikum ärakasutamine.

Määruse eelnõu ja seletuskirja on koostanud Maaeluministeeriumi põllumajanduspoliitika osakonna maaparanduse ja maakasutuse valdkonnajuht Reena Osolin (625 6287, reena.osolin@agri.ee). Juriidilise ekspertiisi määruse eelnõule tegi Maaeluministeeriumi õigusosakonna nõunik Kadri Jänes (625 6539, kadri.janes@agri.ee). Keeleliselt toimetas eelnõu Maaeluministeeriumi õigusosakonna peaspetsialist Laura Ojava (625 6523, laura.ojava@agri.ee).

**2. Eelnõu sisu ja võrdlev analüüs**

Eelnõu kohaselt täiendatakse määruse § 24 lõigetega 10‒14.

Määruse § 24 täiendatakse lõikega 10, millega pikendatakse toetatavate tegevuste elluviimise tähtaega veel ühe aasta võrra nendel toetuse saajatel, kes esitasid taotluse neljandas taotlusvoorus 2018. aastal ning kes on kahe aasta ja kaheksa kuu (32 kuu) jooksul arvates Põllumajanduse Registrite ja Informatsiooni Ameti (edaspidi *PRIA*) poolt taotluse rahuldamise otsuse tegemisest esitanud PRIA-le toetuse väljamaksmiseks vähemalt ühe maksetaotluse koos investeeringu tegemist tõendavate dokumentidega. Tähtaja pikendamise eelduseks on see, et PRIA-le on esitatud enne selle sätte kohaldamist toetuse väljamaksmiseks vähemalt üks maksetaotlus koos investeeringu tegemist tõendavate dokumentidega. Maksetaotluse esitamine näitab toetuse saaja tahet viia oma tegevus ettenähtud tähtaja jooksul nõuetekohaselt ka lõpuni. See tähendab, et nimetatud toetuse saajad võivad viia tegevuse ellu, esitada investeeringu tegemist tõendavad dokumendid ja võtta investeeringuobjekti sihtotstarbeliselt kasutusse senise kahe aasta ja kaheksa kuu (32 kuu) asemel kolme aasta ja kaheksa kuu (44 kuu) jooksul arvates PRIA poolt taotluse rahuldamise otsuse tegemisest. Seega peavad nimetatud toetuse saajad viima toetatava tegevuse täielikult ellu hiljemalt 2022. aasta 22. oktoobriks.

Samuti täiendatakse määruse § 24 lõikega 13, millega pikendatakse toetatavate tegevuste elluviimise tähtaega nendel toetuse saajatel, kes esitasid taotluse viiendas taotlusvoorus 2019. aastal ning kelle taotlused on PRIA rahuldanud, kaheksa kuu võrra. See tähendab, et nimetatud toetuse saajad võivad viia toetatava tegevuse ellu, esitada investeeringu tegemist tõendavad dokumendid ja võtta investeeringuobjekti sihtotstarbeliselt kasutusse senise kahe aasta asemel kahe aasta ja kaheksa kuu (32 kuu) jooksul arvates PRIA poolt taotluse rahuldamise otsuse tegemisest. 2019. aasta taotlusvooru puhul pikendatakse toetatavate tegevuste elluviimise tähtaega ennetavalt kaheksa kuu võrra, et kavandatud tegevused jõutaks selle aja jooksul täielikult ka lõpetada.

Vajadus pikendada toetatavate tegevuste elluviimise tähtaegu on tingitud keerulisest olukorrast ehitusturul ehk endiselt peavad toetuse saajad tulema toime koroonaviiruse leviku tõkestamisest tekkinud majanduslike mõjudega, mille pärast on raskendatud ehitusmaterjalide tarnimine, samuti on ehitustööd kallinenud, mis eeldab uusi kokkuleppeid toetuse saajatega ning seetõttu on viibinud ehitustööde tegemine jms. Nii 2018. aastal kui ka 2019. aastal taotluse esitanud toetuse saajate puhul on tähtaja pikendamisel eeldatud, et enamik toetuse saajaid suudab taotluses toodud mahus kavandatavad tegevused lõpuks ka ellu viia ning seeläbi saavutada toetuse eesmärgid. Lisaks on arvestatud maaparandustööde aastaajalise eripäraga, kuna ilmastikust lähtuvalt ei saa talvel külmunud maa ja lumega maaparandustöid teha, mistõttu nähakse 2018. aasta taotlusvooru toetuse saajatele ette mõnevõrra pikem tähtaeg kavandatud tegevuste elluviimiseks. Maaparandustööde tegemiseks on sobivaim aeg kevadest sügiseni, mil ei ole veel sügavalt külmunud pinnast ja lund. Eeltoodust lähtudes pikendatakse toetatavate tegevuste elluviimise tähtaegu olenevalt eelnõus sätestatust 2022. aasta sügiseni, mil on võimalik maaparandustegevusi ellu viia.

Eelnõuga täiendatakse määruse § 24 lõigetega 11 ja 14, mille kohaselt loetakse taotluse rahuldamise otsuses määratud tegevuse elluviimise tähtaeg pikenenuks lõikes 10 nimetatud toetuse saaja puhul ühe aasta võrra ja lõikes 13 nimetatud toetuse saaja puhul kaheksa kuu võrra. Tegevuse elluviimise tähtaeg on toetuse taotluse rahuldamise otsuse üks osa, mida eelnõu kohaselt pikendatakse kõigile toetuse saajatele ühetaoliselt. Muudatuse tõttu võib tekkida õiguslik ebaselgus määrusega võimaldatud pikema tähtaja ja haldusaktiga iga toetuse saaja jaoks kindlaks määratud toetuse elluviimise tingimuste vahel. Selleks, et vältida tarbetut töökoormust, mida tooks kaasa õigusselguse tagamiseks kõikide haldusaktide muutmine, on probleem lahendatud õigusnormi abil, mis loeb tähtaja pikenenuks ka haldusaktides.

Määruse § 24 täiendatakse lõikega 12, mille järgi kohaldatakse määruse § 24 lõiget 10 alates 2021. aasta 22. oktoobrist nende toetuse saajate puhul, kes esitasid taotlused 2018. aastal ja kelle puhul on toetatava tegevuse elluviimise tähtaeg möödunud, sest ka nende puhul on põhjendatud võimaldada kavandatud tegevused lõpuni ellu viia. Säte toob kaasa isiku õiguste laienemise ja sellega ei rikuta õiguskindluse põhimõtet.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469), ning Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548).

Eelnõus nimetatud Euroopa Liidu õigusaktid on kättesaadavad Euroopa Liidu Teataja veebilehel <http://eur-lex.europa.eu>.

**4. Määruse mõjud**

Määrusega pikendatakse toetuse saajate toetatavate tegevuste elluviimise tähtaega, mis annab neile paindlikumad võimalused kavandatud tegevuste elluviimiseks, sest aitab neil toime tulla koroonaviiruse leviku tõkestamisest tingitud majanduslike mõjudega. Nimetatud muudatusel on toetuse saajatele positiivne mõju, kuna see võimaldab neil kavandatud tegevused lõpetada.

Meetme 4.3.2 neljanda taotlusvooru puhul mõjutab toetatava tegevuse elluviimise tähtaja pikendamine 14 toetuse saajat, kellel on taotluste alusel kavandatavaid tegevusi pooleli 1 901 877 euro ulatuses. Neljandas taotlusvoorus määrati toetus 26 toetuse saajale kogusummas 8 200 419 eurot, millest 77% (6 298 542 eurot) on välja makstud, sh nendest 12 toetuse saajale on toetus lõplikult välja makstud kogusummas 2 586 242 eurot (määratud toetusest 31,5%).

Meetme 4.3.2 viienda taotlusvooru puhul mõjutab toetatava tegevuse elluviimise tähtaja pikendamine 27 toetuse saajat, kellel on taotluste alusel kavandatavaid tegevusi pooleli 2 651 759 euro ulatuses. Viiendas taotlusvoorus määrati toetus 33 toetuse saajale kogusummas 6 715 055 eurot, millest 61% (4 063 296 eurot) on välja makstud, sh nendest 6 toetuse saajale on toetus lõplikult välja makstud kogusummas 820 933 eurot (määratud toetusest 12%).

Muudatus toob kaasa PRIA töökoormuse kasvu, sest maksetaotluste menetlusperiood pikeneb. Samas, kuna menetlustoimingud, mida tuleb pikendatud ajavahemikul teha, ei ole oma iseloomult uued, siis võib hinnata muudatuse mõju pigem väheoluliseks.

Toetatava tegevuse elluviimise tähtaja pikendamine võimaldab saavutada toetuse eesmärgid ning tagada sellega toetusraha parema ja täielikuma ärakasutamise. Muudatusega väheneb tõenäoliselt võimalike sanktsioneerimiste arv, kuna neil toetuse saajatel, kes ei olnud saanud kavandatud tegevusi täielikult ellu viia, on võimalus seda nüüd teha ning võtta investeeringuobjekt sihtotstarbeliselt kasutusse ja sellega olla konkurentsivõimelisem. Toetuse saaja halduskoormus tehtavate muudatuste tõttu ei suurene.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulusid ega -tulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Rahandusministeeriumile.

Eelnõu esitatakse arvamuse andmiseks PRIA-le.

(allkirjastatud digitaalselt)

Tiina Saron

Kantsler